Predlog SKLEP SVETA o odobritvi Belgiji, da uporabi poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost /* COM/2012/0654 final - 2012/0312 (NLE) */





OBRAZLOŽITVENI MEMORANDUM 1. OZADJE PREDLOGA Razlogi za predlog in njegovi cilji V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost[1] (v nadaljnjem besedilu: direktiva o DDV) lahko Svet na predlog Komisije soglasno dovoli kateri koli državi članici, da uvede posebne ukrepe, ki odstopajo od določb navedene direktive, za poenostavitev postopka obračunavanja davka ali za preprečevanje nekaterih vrst davčnih utaj ali izogibanja davkom. V pismu, ki ga je Komisija evidentirala 21. junija 2012, je Belgija zaprosila za dovoljenje, da uvede ukrep za oprostitev davčnih zavezancev, katerih letni promet ne presega 25 000 EUR. V skladu s členom 395(2) direktive o DDV je Komisija s pismom z dne 13. septembra 2012 o zahtevi Belgije obvestila druge države članice. S pismom z dne 17. septembra 2012 je obvestila Belgijo, da ima na voljo vse informacije, potrebne za presojo zahteve. Splošno ozadje Poglavje 1 naslova XII direktive o DDV državam članicam omogoča, da uporabijo posebne ureditve za mala podjetja, vključno z oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne more odbiti vstopnega DDV. V skladu s členom 285 direktive o DDV lahko države članice, ki niso uporabile člena 14 Direktive Sveta 67/228/EGS[2], oprostijo davčne zavezance, katerih letni promet je največ enak 5 000 EUR. V sedanjih gospodarskih in političnih razmerah bi belgijska vlada rada povišala ta prag na 25 000 EUR z možnostjo povišanja, da se ohrani njegova realna vrednost. Uvedba takšnega praga bo poenostavila sistem DDV za majhna podjetja in znatno zmanjšala breme tistih podjetij, ki so upravičena do te ureditve, in jih razrešila številnih obveznosti glede DDV po splošni ureditvi DDV. Sistem bi bil za davčne zavezance neobvezen. Po mnenju belgijskih organov bo približno 1 % davčnih zavezancev izkoristil ureditev, kar bo imelo ustrezni minimalni učinek na proračun (približno 0,2 %). Veljavne določbe na področju, na katero se nanaša predlog Komisija je leta 2004 državam članicam predlagala (COM(2004) 728 final) povišanje praga letnega prometa, do katerega bi bili davčni zavezanci oproščeni plačila DDV, in sicer na 100 000 EUR. Usklajenost z drugimi politikami in cilji Unije Ni relevantno. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba izvedenskih mnenj Zunanje strokovno mnenje ni bilo potrebno. Ocena učinka Namen predloga za sklep sveta je uvedba ukrepa za poenostavitev, ki ukinja številne obveznosti DDV za podjetja, ki poslujejo z letnim prometom do največ 25 000 EUR, in ima zato potencialno pozitiven učinek. Zaradi majhnega področja uporabe odstopanja in časovno omejene uporabe bo področje uporabe v vsakem primeru omejeno. 3. PRAVNI ELEMENTI PREDLOGA Povzetek predlaganih ukrepov Dovoljenje Belgiji, da lahko uvede ukrep odstopanja od direktive o DDV, kar zadeva ukrep za poenostavitev za podjetja z letnim prometom do največ 25 000 EUR. Pravna podlaga Člen 395 direktive o DDV. Načelo subsidiarnosti Predlog je v izključni pristojnosti Evropske unije. Načelo subsidiarnosti se zato ne uporablja. Načelo sorazmernosti Predlog je skladen z načelom sorazmernosti iz naslednjih razlogov. Ta sklep se nanaša na dovoljenje, izdano državi članici na njeno zahtevo, in ne pomeni nobene obveznosti. Zaradi omejenega področja uporabe odstopanja je posebni ukrep sorazmeren z želenim ciljem. Izbira instrumentov Predlagani instrument: sklep Sveta. V skladu s členom 395 direktive o DDV lahko samo Svet na predlog Komisije soglasno odobri odstopanje od skupnih predpisov. Poleg tega je sklep Sveta najprimernejši instrument, ker je lahko naslovljen na posamezne države članice. 4. PRORAČUNSKE POSLEDICE Predlog ne vpliva na proračun EU, ker bo Belgija izračunala nadomestilo v skladu s členom 6 Uredbe Sveta (EGS, EURATOM) 1553/89. 5. NEOBVEZNI ELEMENTI Klavzula o pregledu/reviziji/časovni omejitvi veljavnosti Predlog vsebuje določbo o prenehanju veljavnosti. 2012/0312 (NLE) Predlog SKLEP SVETA o odobritvi Belgiji, da uporabi poseben ukrep, ki odstopa od člena 285 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost[3] , zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V pismu, ki ga je Komisija evidentirala 21. junija 2012, je Belgija zaprosila za dovoljenje, da uporabi ukrep, ki odstopa od člena 285 Direktive 2006/112/ES, da bi lahko uvedla poseben ukrep, s katerim bi davčne zavezance, katerih letni promet ne presega 25 000 EUR, oprostila obveznosti glede DDV. Na podlagi tega ukrepa bi bili ti davčni zavezanci oproščeni določenih ali vseh obveznosti v zvezi z DDV iz poglavij 2 do 6 naslova XI Direktive 2006/112/ES. (2) Komisija je s pismom z dne 13. septembra 2012 obvestila druge države članice o prošnji Belgije. S pismom z dne 17. septembra 2012 je obvestila Belgijo, da ima na voljo vse informacije, potrebne za presojo zahteve. (3) V skladu s členom 285 Direktive 2006/112/ES lahko države članice, ki niso uporabile člena 14 Direktive Sveta 67/228/EGS[4], oprostijo davčne zavezance, katerih letni promet je največ enak 5 000 EUR. Belgija je zahtevala, da se ta prag poviša na 25 000 EUR. (4) Višji prag v posebni ureditvi za majhna podjetja je ukrep za poenostavitev, saj lahko znatno zmanjša obveznosti glede DDV za najmanjša podjetja. Ta posebna ureditev za davčne zavezance ni obvezna. (5) Komisija je v predlog direktive za poenostavitev obveznosti glede davka na dodano vrednost z dne 29. oktobra 2004[5] vključila določbe, ki državam članicam omogočajo, da za ureditev oprostitve DDV določijo zgornjo mejo letnega prometa v vrednosti do 100 000 EUR ali njeni protivrednosti v nacionalni valuti, pri čemer se lahko ta znesek vsako leto posodobi. Zahteva Belgije je v skladu s tem predlogom. (6) Odstopanje ne vpliva na lastne vire Unije, pridobljene s pobiranjem DDV, in ima zgolj zanemarljiv učinek na skupni znesek davčnih prihodkov države članice, zbranih na stopnji končne porabe – SPREJEL NASLEDNJI SKLEP: Člen 1 Z odstopanjem od člena 285 Direktive 2006/112/ES se Belgiji dovoli oprostitev DDV za davčne zavezance, katerih letni promet znaša največ 25 000 EUR. Belgija lahko to zgornjo mejo zviša, da ohrani realno vrednost oprostitve. Člen 2 Sklep se uporablja do začetka veljavnosti direktive o spremembah zgornjih mej letnega prometa, do katerih so lahko davčni zavezanci oproščeni plačila DDV, oziroma do 31. decembra 2015, če ta datum nastopi prej. Ta sklep začne veljati dan po objavi v Uradnem listu Evropske unije. Člen 3 Ta sklep je naslovljen na Kraljevino Belgijo. V Bruslju, Za Svet Predsednik [1] UL L 347, 11.12.2006, str. 1. [2] UL 71, 14.4.1967, str. 1303–1312. [3] UL L 347, 11.12.2006, str. 1. [4] UL 71, 14.4.1967, str. 1303–1312. [5] COM(2004) 728 final.